作者：洪迈
词牌/韵律：十二时・忆少年

paragraphs: 璧门双阙转苍龙。
德寿俨祗宫。
轩屏正坐，天子亲拜天公。
仪绅笏，罗鹓鹭，粲庭中。
仙家欢不尽，人世寿无穷。
谁知云路，玉京成就，催返璇穹。
转手万缘空。
见说烟霄好处，不与下方同。
尘合雾迷濛。
笙箫寥寂，楼阁玲珑。
中兴大业，巍巍稽古成功。
事去孤鸿。
忍听宵柝晨锺。
灵举驾，素帏低，杳庞茸。
渐江潮，万神护，川后滋恭。
因山祗事，崔嵬禹穴，此日重逢。
柏城封。
愁长夜、起悲风。
歌清庙、千古诵高宗。